text: Region med opfordring: Tænk dig om før du IKKE stemmer
  15 november 2017 kl. 10.09
  Region Midtjylland sender i denne uge en folder ud. Tænk dig om, før du ikke stemmer, er budskabet.
  Region Midtjylland sender i denne uge en folder ud til alle sine borgere, der minder dem om, at det er vigtigt at stemme - også til regionsrådsvalget.
  - Der er jo behov for at gøre opmærksom på, at det er vigtigt at stemme. Hvis vi kigger på kommune- og regionsrådsvalg, så ligger det cirka 15 procent lavere med hensyn til deltagelse end folketingsvalg. Og det nære burde være noget, der optager rigtig mange. Så derfor at give det et lille puf - husk det nu - og gøre opmærksom på det, håber vi hjælper, forklarer den afgående regionrådsformand, Bent Hansen (S).
  Tænk dig om, før du ikke stemmer, lyder opfordringen i den folder, regionen sender ud.
  - Det er vigtigt at tage det ansvar på sig og være en del af et demokratisk samfund - og så er det jo vigtige prioriteringer, det nye regionsråd sidder med. Først og fremmest sundhedsområdet, som er det allervigtigste for os alle sammen, siger han.
  Folderen fortæller både noget om regionen og dens funktion - og så er samtlige 259 kandidater nævnt.
  Hvis du vil blive klogere på, hvem du skal stemme på til regions- og kommunalvalget, så tag kandidattesten her.
  
  